गणित से ही संभव है समस्याओं का समाधान
Updated Sat, 06 Oct 2012 12:00 PM IST
अल्मोड़ा। उत्तराखंड विज्ञान और तकनीकी परिषद के (यू-कास्ट) के महानिदेशक डा. राजेंद्र डोभाल ने कहा है गणित से सभी समस्याओं का समाधान संभव है। युवाओं में विज्ञान, गणित तथा शोध कार्यों के प्रति रुझान कम होना चिंताजनक है। उन्होंने कहा कि शोध तथा विज्ञान के क्षेत्र में प्रगति नहीं करने वाले देश पिछड़ जाते हैं। उत्तराखंड भी विज्ञान केक्षेत्र में पिछड़ रहा हैं। यहां कामर्स और अन्य विषयों में रुझान बढ़ा है।
यहां पत्रकार वार्ता में उन्होंने कहा कि इंटरमीडिएट करने के बाद छात्र इंजीनियर कर दस से बीस हजार की नौकरी कर रहे हैं और विज्ञान तथा शोध की पढ़ाई छोड़ दे रहे हैं। औद्योगिक जगत के अनुरूप उत्तराखंड में गणित के विद्यार्थियों को स्तरीय शिक्षा नहीं मिल पा रही है। जिससे गणित प्रशिक्षित युवा आशा के अनुरूप मुकाम हासिल नहीं कर पा रहे हैं। गणित के क्षेत्र में रोजगार के अवसर बढ़ें इसके लिए इंडस्ट्री तथा इंस्टीट्यूटों के मध्य समन्वय जरुरी है। इससे जहां रोजगार के अवसर बढ़ेंगे वहीं पलायन पर भी रोक लगेगी।
अल्मोड़ा में उत्कृष्ट गणित विज्ञान केंद्र (सीईएमएस) की स्थापना की गई है। इस सेंटर को राष्ट्रीय उच्च गणित परिषद ने रुचि दिखाते हुए मान्यता दी है और वित्तीय मदद का भरोसा दिलाया है। इस केंद्र के माध्यम से विद्यार्थियों को गुणवत्तापूर्ण शिक्षा उपलब्ध करने का लक्ष्य है। प्रयास होगा कि नए पाठ्यक्रम शुरू कर वित्तीय गणित, छह सिग्मा सर्किफिकेट, प्रबंधन में मारकोव चेंस, क्वालिटी कंट्रोल, क्यूइंग सिद्धांत आदि में यहां के युवाओं को विशिष्टिीकरण प्राप्त हो। ताकि केंद्र देश के अग्रणी संस्थानों में शुमार हो। क्षेत्र में गणित विज्ञान के विस्तार के लिए युवाओं को गुणवत्ता पूर्ण शिक्षा देने में सीईएमएस केंद्र महत्वपूर्ण भूमिका निभाएगा। यहां के युवा राष्ट्रीय तथा अंतर्राष्ट्रीय स्तर पर प्रतिस्पर्धा कर औद्योगिक जगत में नाम कमा सकें। राज्य में उपलब्ध सुविधाओं में ही हमें गुणवत्ता पूर्ण शिक्षा देने का काम करना होगा।
Write a Comment | View Comments